གཞན་ཡང་འཇང་བ་དག་གི་གདོད་མའི་མི་རྒྱུད་ནི་འུ་ཅག་ཨ་མདོ་བ་དང་འདྲ་བར་དེང་གི་ཙོང་ཁའི་རྒྱུད་དུ་ཡིན་པ་ཁོ་ཚོའིགནས་སྤོས་ཟིན་ཐོནྔྷཀྭཱིགྱྀརུ་བཀོད་ཡོད་ལ།དོན་དམ་དུ་བོད་ཁུངས་ཆཱང་མ་ཡིན་པར་ཆཱང་ཁུངས་བོད་ཡིན་པ་མཁས་དབང་ནམ་མཁའི་ནོར་བུ་དང་སྐུ་ཞབས་རྒྱལ་མོ་འབྲུག་པ་སོགས་ནས་དཔྱད་པ་གཟབ་ནན་བཏང་འདུག་པས་འཇང་བ་དག་ནི་བོད་ལས་ཡན་གར་བའི་མི་རྒྱུད་ཅིག་ཏུ་མི་འདོད་ཅིང་།ཁོ་ཚོའི་གཟུགས་སྟོབས་ཆེ་ཞིང་གདོང་ནག་པ་དང་།སྣའི་གཟེངས་མཐོ་བ།མིག་ཆེ་བ་སོགས་བོད་མིའི་གཟུགས་བྱད་དང་ཧ་ཅང་འདྲ་བས།རང་ཡུལ་དང་ཁད་རིང་བའི་ས་དེར་ཐོན་དུས་མ་བརྟག་མ་དཔྱད་པའི་ངང་ཚུལ་ལ་ཁོ་ཚོ་དང་འཕྲད་དུས་དགའ་སྣང་གིས་བོད་སྐད་ཅིག་བཤད་འདོད་ཅིག་སྙིང་ནས་སྐྱེས་ཤིང་འོངས་ལ།འཇང་བ་ཁོ་ཚོས་ཀྱང་བོད་རིགས་དང་པའེ་རིགས།འཇང་རིགས་གསུམ་ནི་ཕ་མ་གཅིག་ལས་མཆེད་དེ།བོད་པ་ནི་སྤུན་ཆེ་བ་དང་།པའེ་རིགས་པ་ནི་སྤུན་འབྲིང་བ།འཇང་བ་ནི་སྤུན་ཐ་ཆུང་ཡིན་ཞེས་བཤད་པར་མ་ཟད།སྐྱེས་པ་ལ་གདོང་ནག་པ་མཛེས་པར་བརྩི་སྟེ།རང་རེས་ཀྱངསྟག་ཤ་རའི་ཤ་རྩ་སྨུག་དགོས།སྨུག་པོའི་ནང་ནས་ནག་དགོསཟེར་བ་ཡིན་ཏེ།མདོར་ན།ལྗང་བའམ་འཇང་བ་དག་ནི་ཡུལ་སྲོལ་གོམས་གཤིས་དང་ཆོས་ལུགས་དད་མོས།མི་རྒྱུད་འབྱུང་ཁུངས།མི་གཤིས་ཀུན་སྤྱོད།རིན་ཐང་ལྟ་ཚུལ།ས་བབ་ཆགས་ཚུལ་སོགས་ཕྱོགས་མང་པོ་ནས་བོད་ལས་ལོག་པར་མི་འདོད་དེ།བོད་སིལ་བུར་འཐོར་རྗེས་གཅིག་གྱུར་གྱི་སྲིད་དབང་ཞིག་གཏན་ནས་མ་བྱུང་བར་ཡུན་རིང་བོར་འབྲེལ་འདྲིས་ཀྱི་གོ་སྐབས་ཇེ་ཉུང་དུ་ཕྱིན་པས་ཆེ་ས་ནས་ད་ལྟའི་མདོ་དབུས་ཁམས་གསུམ་དང་།ཆུང་ས་ནས་པའེ་མ་བོད་རིགས་དང་རྒྱལ་རོང་བ།ཅོ་ནེ་བ།འཕན་པོ་བ།སྤུ་རངས་པ་སོགས་ཕན་ཚུན་བར་གོ་བརྡ་འཕྲོད་དཀའ་བར་གྱུར་པ་ཇི་བཞིན་སྐད་དང་ཆ་ལུགས།མཛེས་དཔྱོད་ལྟ་ཚུལ་སོགས་ལ་ཁྱད་པར་ཅུང་ཟད་བྱུང་བར་སྙམ་སྟེ།གལ་ཏེ་བོད་བཙན་པོའི་རྒྱལ་ཁབ་སིལ་བུར་ཐོར་རྗེས་དང་བསྟན་པ་ཕྱི་དར་རྗེས་ཀྱི་བོད་པའི་སྲིད་འབྱོར་རིག་གསུམ་སོགས་ཀྱི་ཚུལ་དེ་བོད་རིག་པའི་སྨད་ཆ་ཡིན་པའི་དབང་དུ་བཏང་ན།བཙན་པོའི་རྒྱལ་རབས་ཡར་སྔོན་གྱི་བོད་པའི་སྲིད་འབྱོར་རིག་གསུམ་སོགས་ཀྱི་ཚུལ་དེ་བོད་རིག་པའི་སྟོད་ཆར་བཞག་ན་འོས་ཏེ།ང་ཚོས་ཡུན་རིང་དུ་མ་རྙེད་ཅིང་མག་མོག་ཏུ་གྱུར་པའི་བོད་རིག་པའི་སྟོད་ཆ་དེ་འཚོལ་ན་ངེས་པར་དུ་འཇང་བའི་ས་ལས་ཀྱང་དཔྱད་ཞིབ་མང་དུ་བགྱི་རྒྱུ་ནི་ཆེས་འགག་རྩར་ཐུག་པའི་དོན་ཆེན་ཞིག་ཡིན་པར་སྙམ།